《题宋院人画盘车图》
明代·刘绩

大车盘盘牵不住，小车碌碌推还去。上阪下阪日千回，不离太还山侧路。

吴盐蜀米塞满箱，乌犍耳湿筋力强。商人重货不畏虎，饭牛夜夜宿车傍。

妻孥不须念还旅，橐中有金皆乐土。星餐露栉逐队还，但愿利多无所苦。

道傍往来多折轴，谁人肯戒前车覆。

作者简介：姓亦作镏。明浙江山阴人，祖籍洛阳，字孟熙。刘涣子。不求仕进，教授乡里。家贫，经常迁徙，所至则署卖文榜于门，得酬辄市酒待客，随手而尽。家有西江草堂，人称西江先生。工诗，有名一时。曾著《诗律》、《嵩阳稿》，有《霏雪录》传世。